Rådets konklusioner om ændring af arbejdsplanen på kulturområdet (2019-2022)

(2020/C 193/05)

RÅDET FOR DEN EUROPÆISKE UNION,

SOM MINDER OM Rådets konklusioner om arbejdsplanen på kulturområdet 2019-2022 (1),

SOM GENTAGER, at fremme af bæredygtig udvikling er en vigtig indsats for Den Europæiske Unions fremtid i den strategiske dagsorden 2019-2024 (2), og gentager kulturens rolle som drivkraft for bæredygtig social og økonomisk udvikling som understreget i den nye europæiske kulturdagsorden (3),

I LYSET AF resolutionen vedtaget af Rådet for Den Europæiske Union og repræsentanterne for medlemsstaternes regeringer, forsamlet i Rådet, om den kulturelle dimension af bæredygtig udvikling (4), hvis formål er at styrke kulturens bidrag til bæredygtig udvikling ved at iværksætte en proces, der omfatter en gruppe under den åbne koordinationsmetode, og som vil føre til en handlingsplan, der skal udarbejdes af Europa-Kommissionen i koordination med medlemsstaterne, for den kulturelle dimension af bæredygtig udvikling på EU-plan,

ER i forbindelse med denne proces, som sigter mod at maksimere kulturens bidrag til bæredygtighed, ENIGT OM at ændre arbejdsplanen på kulturområdet (2019-2022) ved at tilføje prioritet F om kultur som drivkraft for bæredygtig udvikling som følger:

Under II. PRIORITETER tilføjes følgende:

»F. Kultur som drivkraft for bæredygtig udvikling Bæredygtig udvikling er en vigtig politisk prioritet for Den Europæiske Union, og der er et presserende behov for at intensivere indsatsen i denne henseende. Kultur er uløseligt forbundet med alle tre dimensioner af bæredygtig udvikling (den økonomiske, den sociale og den miljømæssige), og flere grundlæggende mål for kulturpolitikker og -foranstaltninger på EU-plan er sammenfaldende med verdensmålene for bæredygtig udvikling (SDG'erne) og deres delmål, som udgør rygraden i 2030-dagsordenen for bæredygtig udvikling: De omfatter fremme af inklusion, mangfoldighed, identitet, deltagelse, kreativitet og innovation. Indvirkningen af disse politikker og foranstaltninger supplerer også fuldt ud resultaterne af bæredygtig udvikling: forbedret sundhed og trivsel, vækst, innovation og jobskabelse samt byfornyelse. Behovet for systematisk at anvende kulturpolitikker og -foranstaltninger som supplement til de instrumenter, der i øjeblikket anvendes til at opnå bæredygtighed, er anført i resolutionen om den kulturelle dimension af bæredygtig udvikling, som blev vedtaget af Rådet for Den Europæiske Union og repræsentanterne for medlemsstaternes regeringer i november 2019.«

Under IV. FORANSTALTNINGER tilføjes følgende:

»F. Kultur som drivkraft for bæredygtig udvikling Emne: Den kulturelle dimension af bæredygtig udvikling Arbejdsmetoder: Den åbne koordinationsmetode og en handlingsplan* Baggrund: Rådet bekræfter i sin resolution om den kulturelle dimension af bæredygtig udvikling sit engagement i gennemførelsen af 2030-dagsordenen og er enigt om at intensivere bestræbelserne ved at iværksætte en proces, der vil føre til en handlingsplan for den kulturelle dimension af bæredygtig udvikling på EU-plan. Europa-Kommissionen blev opfordret til at udarbejde denne handlingsplan i koordination med medlemsstaterne og til at integrere den i EU's gennemførelsesstrategi for 2030-dagsordenen. Hurtig nedsættelse af en gruppe under den åbne koordinationsmetode vedrørende den kulturelle dimension af bæredygtig udvikling er anført som en del af denne proces i resolutionen. Forventede resultater: En indsats på EU-plan, som sigter mod at støtte, koordinere eller supplere medlemsstaternes kulturpolitikker og -foranstaltninger, vil maksimere deres bidrag til bæredygtig udvikling. Integrationen af handlingsplanen i EU's gennemførelsesstrategi for 2030-dagsordenen vil føre til større politikkohærens og frigøre kulturens fulde potentiale til bæredygtighed. * Datoen for færdiggørelse af handlingsplanen afhænger af de midler, som Kommissionen råder over til gennemførelse af arbejdsplanen på kulturområdet 2019-2022. Dette bør dog ikke berøre dens integration i EU's gennemførelsesstrategi for 2030-dagsordenen.«

I bilag A tilføjes følgende:

»Vejledende tidsplan for arbejdsplanen på kulturområdet 2019-2022 Prioritet Emner 2019 2020 2021 2022 Første halvår Andet halvår Første halvår Andet halvår Første halvår Andet halvår Første halvår Andet halvår F. Kultur som drivkraft for bæredygtig udvikling Den kulturelle dimension af bæredygtig udvikling Gruppe under den åbne koordinationsmetode Gennemgang af rapport fra gruppe under den åbne koordinationsmetode Handlingsplan (5)

(1) EUT C 460 af 21.12.2018, s. 12.

(2) Vedtaget af Det Europæiske Råd den 20. juni 2019.

(3) COM(2018) 267 final.

(4) EUT C 410 af 6.12.2019, s. 1.

(5) Datoen for færdiggørelse af handlingsplanen afhænger af de midler, som Kommissionen råder over til gennemførelse af arbejdsplanen på kulturområdet 2019-2022. Dette bør dog ikke berøre dens integration i EU's gennemførelsesstrategi for 2030-dagsordenen.«